b'\n_START_ARTICLE_\nPiketinio arsenalas\n_START_PARAGRAPH_\nPiketinio arsenalas (angl. Picatinny Arsenal) \xe2\x80\x93 JAV ginkluot\xc5\xb3j\xc5\xb3 paj\xc4\x97g\xc5\xb3 tyrim\xc5\xb3 ir gamybos \xc4\xafmon\xc4\x97, \xc4\xafsik\xc5\xabrusi 26 km\xc2\xb2 teritorijoje \xc5\xa1iaurin\xc4\x97je Naujojo D\xc5\xbeersio dalyje ties Denmarko e\xc5\xbeeru. Arsenale yra JAV Armijos Ginkluot\xc4\x97s tyrim\xc5\xb3, konstravimo ir in\xc5\xbeinerijos centras {United States Army Armament Research, Development and Engineering Center). \xc5\xbdinomas kaip vieta, kurioje buvo i\xc5\xa1rastas \xc5\xa1aunam\xc5\xb3j\xc5\xb3 ginkl\xc5\xb3 Piketinio pamat\xc4\x97lis (Picatinny rail) bei kuriami \xc5\xa1auli\xc5\xb3 ginkl\xc5\xb3 \xc5\xa1oviniai._NEWLINE_\xc4\xaemon\xc4\x97 buvo \xc4\xafkurta 1880 m. kaip Piketinio parako depas (Picatinny Powder Depot). Netrukus Karinis laivynas nusipirko dal\xc4\xaf \xc5\xa1io arsenalo ir joje \xc4\xafreng\xc4\x97 Denmarko e\xc5\xbeero parako dep\xc4\x85, v\xc4\x97liau \xc5\xbeinom\xc4\x85 kaip Denmarko e\xc5\xbeero laivyno amunicijos saugojimo depas (Lake Denmark Naval Ammunition Storage Depot). \xc4\xaemon\xc4\x97 gamino parak\xc4\x85 iki Pirmojo pasaulinio karo pabaigos, kai \xc4\xafmon\xc4\x97 gaminti ir sunkiuosius \xc5\xa1audmenis bei \xc4\x97m\xc4\x97 daugiau u\xc5\xbesiimin\xc4\x97ti tyrimais bei konstravimu._NEWLINE_Antrojo pasaulinio karo metais Piketinio arsenalas buvo stambi didelio kalibro \xc5\xa1audmen\xc5\xb3 u\xc5\xbetaisymo \xc4\xafmon\xc4\x97, kurioje dirbo 18 t\xc5\xabkst. darbuot\xc5\xb3j\xc5\xb3._NEWLINE_\xc5\xa0iais laikais arsenalas kuria JAV ginkluotosioms paj\xc4\x97goms naujas technologijas ir gamina \xc4\xafvairius \xc5\xa1audmenis, ginklus bei \xc5\xa1arv\xc5\xb3 sistemas._NEWLINE_Piketinio arsenale taip pat yra JAV Armijos \xc5\xa0audmen\xc5\xb3 naikinimo technologij\xc5\xb3 direktoratas (Explosive Ordnance Disposal Technology Directorate). \xc5\xa0i grup\xc4\x97 JAV Armijos \xc5\xa1audmen\xc5\xb3 naikinimo specialistams kuria \xc4\xafrankius, \xc4\xafrang\xc4\x85 ir darbo instrukcijas.\n_START_SECTION_\nIstorija\n_START_PARAGRAPH_\nIki JAV pilietinio karo JAV armijos parakas buvo saugomas \xc4\xafvairiose saugyklose rytin\xc4\x97je JAV dalyje. Didel\xc4\x97 dalis \xc5\xa1i\xc5\xb3 saugykl\xc5\xb3 buvo pietin\xc4\x97je dalyje ir karo prad\xc5\xbeioje buvo u\xc5\xbeimtos Amerikos Valstij\xc5\xb3 Konfederacijos. Federalin\xc4\x97 vyriausyb\xc4\x97 \xc4\x97m\xc4\x97 ie\xc5\xa1koti vietos centrinei saugyklai \xc5\xa1iaurrytin\xc4\x97je dalyje, netoli did\xc5\xbei\xc5\xb3j\xc5\xb3 miest\xc5\xb3._NEWLINE_1880 m. rugs\xc4\x97jo 6 d. JAV Karo departamentas \xc4\xafsteig\xc4\x97 Doverio parako dep\xc4\x85 (Dover Powder Depot). Pra\xc4\x97jus 4 dienoms jis buvo pervadintas \xc4\xaf Piketinio parako dep\xc4\x85 (Picatinny Powder Depot)._NEWLINE_1880 m. bir\xc5\xbeelio 26 d. u\xc5\xbe $35874 buvo nupirkta \xc5\xbeem\xc4\x97 (4,8 km\xc2\xb2), kurioje numatyta \xc4\xafsteigti b\xc5\xabsim\xc4\x85 Piketinio arsenal\xc4\x85. V\xc4\x97liau buvo prijungti keli greta nupirkti sklypai. 1891 m. armija 1,27 km\xc2\xb2 sklyp\xc4\x85 greta Denmarko e\xc5\xbeero perdav\xc4\x97 kariniam j\xc5\xabr\xc5\xb3 laivynui. Arsenalas stov\xc4\x97jo sl\xc4\x97nyje tarp dviej\xc5\xb3 kalv\xc5\xb3 juost\xc5\xb3, kurios tur\xc4\x97jo apsaugoti gretimas teritorijas jei kartais sprogt\xc5\xb3 parako saugyklos._NEWLINE_1907 m. \xc4\xafmon\xc4\x97s pavadinimas buvo pakeistas \xc4\xaf \xe2\x80\x9ePiketinio arsenalas\xe2\x80\x9c (Picatinny Arsenal), joje buvo pastatyta pirmoji parako gamykla. 1911 m. arsenalas, nenustodamas gaminti \xc5\xa1audmenis, u\xc5\xbesi\xc4\x97m\xc4\x97 ir tyrimais bei konstravimu, \xc4\xafsteig\xc4\x97 ginkl\xc5\xb3 mokykl\xc4\x85 karininkams mokyti. Pirmojo pasaulinio karo metais buvo \xc4\xafkurtos testavimo ir kontrol\xc4\x97s laboratorijos. 1919 m. buvo pastatyta ma\xc5\xbea eksperimentin\xc4\x97 gamykla, kurioje imta konstruoti ir tobulinti artilerijos \xc5\xa1audmenis. 1921 m. arsenalas u\xc5\xbesi\xc4\x97m\xc4\x97 ir eksperimentais su sprogdikliais._NEWLINE_1926 m. liepos 10 d. nuo \xc5\xbeaibo sm\xc5\xabgio prasid\xc4\x97jo gaisras. Per 2-3 dienas sprogo vir\xc5\xa1 milijono kilogram\xc5\xb3 sprogmen\xc5\xb3. Buvo ne tik sugriauta dalis infrastrukt\xc5\xabros, bet ir \xc5\xbeuvo dalis kari\xc5\xa1ki\xc5\xb3 ir civili\xc5\xb3 darbuotoj\xc5\xb3. Po Kongreso atlikto tyrimo buvo \xc4\xafkurta Ginkluot\xc5\xb3j\xc5\xb3 paj\xc4\x97g\xc5\xb3 sprogmen\xc5\xb3 saugos komisija (Armed Forces Explosives Safety Board, kuri tur\xc4\x97jo u\xc5\xbesiimti visais JAV ginkluot\xc5\xb3j\xc5\xb3 paj\xc4\x97g\xc5\xb3 turim\xc5\xb3 sprogmen\xc5\xb3 saugos klausimais._NEWLINE_Tarp pasaulini\xc5\xb3 kar\xc5\xb3 arsenalas veik\xc4\x97 kaip tyrim\xc5\xb3 ir tobulinimo centras. Buvo sukurti tobulesni bed\xc5\xabmio parako laikymo metodai, heksogeno apdorojimo metodai, i\xc5\xa1rasta nauja sprogstamoji med\xc5\xbeiaga haleitas (angl. haleite). Pastar\xc4\x85j\xc4\x85 i\xc5\xa1rado vyriausiasis arsenalo chemikas dr. Ceorge C. Hale._NEWLINE_Iki Antrojo pasaulinio karo arsenalo teritorija po truput\xc4\xaf pl\xc4\x97t\xc4\x97si, o 1941 m., prie\xc5\xa1 pat JAV \xc4\xafsitraukiant \xc4\xaf kar\xc4\x85, prie arsenalo buvo prijungti keli stamb\xc5\xabs sklypai. Viename j\xc5\xb3 buvo Spicertown kaimas. XIX a. buvusi klestinti smulki\xc5\xb3, bet pelning\xc5\xb3 \xc5\xabki\xc5\xb3 bendruomen\xc4\x97 1941 m. buvo smarkiai sunykusi. Kaimo teritorijoje buvo apgyvendinti arsenale dirbantys kari\xc5\xa1kiai. Paskutiniai tam skirti gyvenamieji namai buvo nugriauti 2007 m._NEWLINE_Antrojo pasaulinio karo metais arsenalas intensyviai gamino \xc5\xa1audmenis. Arsenale trimis pamainomis dirbo 18 t\xc5\xabkst. darbuotoj\xc5\xb3, gaminusi\xc5\xb3 artilerijos sviedinius ir bombas. Toliau buvo kuriami ir nauji \xc5\xa1audmenys bei j\xc5\xb3 dalys. Pvz., buvo sukurti delstinis sprogdiklis riko\xc5\xa1etiniam bombardavimui (angl. skip bombing) ir specialios bombos damboms ir naftos gr\xc4\x99\xc5\xbeiniams bombarduoti. Arsenale patobulintos sprogmen\xc5\xb3 gamybos technologijos buvo \xc4\xafdiegtos ir kitose JAV sprogmen\xc5\xb3 gamyklose._NEWLINE_Po Antrojo pasaulinio karo Piketinio arsenalas v\xc4\x97l daugiau u\xc5\xbesi\xc4\x97m\xc4\x97 nauj\xc5\xb3 ginkl\xc5\xb3 ir \xc5\xa1audmen\xc5\xb3 k\xc5\xabrimu. Prasid\xc4\x97jus Kor\xc4\x97jos karui JAV armijai buvo pateiktos patobulintos bazukos ir \xc5\xa1vie\xc4\x8diamosios \xc5\xa1autuvin\xc4\x97s granatos._NEWLINE_V\xc4\x97liau buvo tobulinami radarai, pirotechnika, raketiniai sviediniai, delstiniai sprogdikliai, branduoliniai \xc5\xa1audmenys (j\xc5\xb3 tarpe - \xc5\xa1audmenys 280 mm patrankai M65). Karui Vietname arsenalas pateik\xc4\x97 vis\xc4\x85 \xc5\xa1eim\xc4\x85 40 mm granatsvaid\xc5\xbei\xc5\xb3 granat\xc5\xb3._NEWLINE_1977 m. JAV armija, pripa\xc5\xbeindama Piketinio arsenalo nuopelnus kuriant ginklus ir \xc5\xa1audmenis, jo teritorijoje \xc4\xafk\xc5\xabr\xc4\x97 Ginkluot\xc4\x97s tyrim\xc5\xb3 ir konstravimo vadovyb\xc4\x99 (Armament Research and Development Command, ARRADCOM). Arsenalui buvo pavesta kurti ma\xc5\xbeo kalibro \xc5\xa1aunamuosius ginklus bei j\xc5\xb3 \xc5\xa1audmenis. 1983 m. ARRADCOM buvo panaikintas, jo viet\xc4\x85 u\xc5\xbe\xc4\x97m\xc4\x97 Ginkluot\xc4\x97s tyrim\xc5\xb3 ir konstravimo centras (Armament Research and Development Center, ARDC). 1986 m. \xc5\xa1i institucija v\xc4\x97l pervadinta \xc4\xaf Ginkluot\xc4\x97s tyrim\xc5\xb3, konstravimo ir in\xc5\xbeinerijos centras (Armament Research, Development and Engineering Center, ARDEC).'